  Виталий Пронин Туэ тулыс 1 сюрс 250 егит пи армие кошкоз1-тӥ апрельысен тулыс призыв кутскиз, со кыстӥськоз 15-тӥ июлёзь. Шаерысьтымы 7 сюрс пала егит пиос призывной комиссиез ортчыны кулэ, соос пӧлысь 1 сюрс 250-эз армие мынозы. Тулыс призыв сярысь вераз шаерысьтымы валтӥсь военком Александр Комлев.Сӥзьыл призывен ӵошатыса, тулыс призыв дыръя армие кошкисьёслэн лыдзы 500-лы ӧжытгес. Озьы ке но, 1 сюрс 250 муртэ армие келяно луоз. Азязы пуктэм ужпумез военкоматъёс быдэстыны тыршозы. Армие мыныны дасяськисьёслэсь тазалыксэс сак эскерозы 200 пала эмчиос, ляб пиосты шаерысьтымы 11 больницаын эмъялозы. Та призыв куспын медицинской но военной комиссиез ортчыны кулэ 7 сюрс пала егитъёс.Удмуртиысь пиосты, азьвыл аръёсы сямен ик, тросгес кутозы музъемвыл войскоосы. Шаерысьтымы 11 мурт службазэ ортчыны мылкыд кариз альтернатива амалъя, кылем арын 8 мурт гинэ вал. Военкоматын ужасьёсты сюлмаськытэ егитъёслэн тазалыксы. Шор военной округысь призывникъёс пӧлысь Удмуртиысь пиослэн тазалыксы тужгес ляб луэ. 60 процентэз гинэ армие мыныны быгатэ. Та лыдпус куинь ар пала огкадь возиське ни. Военной учётэ султытыку, 63 процентэзлэн тазалыкез ӟечгес на ке, школаез но вузъёсыз, ссузъёсыз йылпумъякузы, егитъёс борды трос висёнъёс лякиськемын луо ини. Кызьы вераз Удмуртиысь военкоматысь военно-врачебной комиссиысь специалист Николай Артемьев, пиналъёслэн висёнъёссы уг йӧнатӥсько, будэмъязы муре каръясько. Егитъёс тросгес курадӟо лулсэр висёнъёсын - 14,5 процентэз, сюлэм но сэр висёнъёсын - 13, 8 процентэз, 11,5 процентэз чиедэсь, 10 процентэзлэн ӝушсы висе.Армилэсь пегасьёс но вань. Туннэ нуналлы 6 сюрс пала егитъёсты дорысьтызы уг шедьто. Данакез пиос, мукет улосъёсы ужаны ветлэменызы, повестка басьтытэк кылё. Сӥзьыл призыв дыръя повестка басьтэмъёс пӧлысь 138 мурт военкоматэ вуымтэ. 12-сэ утчаса шедьтӥзы, 5-ез кыл кутытон улэ кыскемын, штраф тырытэмын.Военкоматъёс туэысен выль сямен ужаны малпало. Азьвыл аръёсы повесткаосты пиослэн доразы нуллӥзы ке, табере егит мурт ачиз со сярысь сюлмаськыны кулэ. Военкоматын ужасьёс буйгатыны дыртӥзы школаез йылпумъясь пиослэсь анай-атайёссэс. 11-тӥ классэз быдтӥсьёсты туэ тулыс армие уз басьтэ, соослы луонлык сётӥськоз вылӥ дышетскон заведениосы пырыны.Валентина ЕмельяноваТуспуктэмез: udmfoto.ru Теги: армиебасьтон Егитъёс призыв  